Treble bipolar

Lo treble bipolar (var. trèbol bipolar) es una malautiá mentala caracterizada per d'alternanças de periòdes de depression, de periòdes d'elevacion de l'umor (mania) e de periòdes normaus. Durant lei periòdes de mania, lo comportament de l'individú es anormalament energic, urós ò irritable e lo besonh de sòm es generalament reduch(en) Anderson, IM ; Haddad, PM ; Scott, J., "Bipolar disorder", BMJ (Clinical research ed.) 345 : e8508.. Lo destriament es alora sovent alterat e lo malaut pòu prendre de decisions sensa se preocupar de consequéncias. En revènge, durant lei periòdes de depression, l'individú tend a s'isolar e a portar un regard negatiu sus la vida. Lei riscs de suicidi e de bleçaduras autoinfligidas aumentan dins lo corrent d'aqueleis episòdis. Aquò pòu entraïnar de problemas sociaus (estigmatizacion, estereotipes, prejutjats...) e pòu donar luòc a una reconóissença d'andicap. La prevalença es estimada a 1% ò 2% de la populacion dins lei país desvolopats.

Lei causas de la malautiá son mau conegudas mai de factors genetics e environamentaus semblan tenir un ròtle. D'efèct, plusors gèns, generalament liats ai mecanismes de produccion e de regulacion dei neurotransmeteires, son estats identificats coma fònts d'aumentacions leugieras dau risc de desvolopar un treble bipolar(en) Goodwin, Guy M., "Bipolar disorder", Medicine 40 (11): 596–598.. Regardant l'environament, de trebles dins lo corrent de l'enfança, l'estrès, la consumacion de drògas, de cambiaments sociaus importants (cambiaments de trabalh, desmainatjament...) ò de malautiás mentalas coma l'iperactivitat e l'esquizofrenia pòdon explicar l'aparicion d'un treble bipolar.

Lo diagnostic es malaisat. Necessita de recèrcas sus d'antecedents entre lei parents e lei rèires dau malaut e l'estudi de sa vida en cèrca de periòdes d'exaltacion, de depression, de comportaments originaus ò anormaus, de trebles alimentaris, de trebles ansiós e de trebles obsessionaus. En causa de la multiplicitat dei causas possiblas, lo tractament es complèx e s'organiza sus plusors nivèus : igièna de vida, tractament medicamentós (principalament lo carbonat de lití), psicoterapia e amainatjament de l'environament.

 Liames intèrnes 

 Depression.

 Bibliografia 

 (fr) Marc-Louis Bourgeois, Christian Gay, Chantal Henry e Marc Masson, Les Troubles bipolaires, Lavoisier, 2014.

 Nòtas e referéncias